На основу члана 8. Закона о буџету Републике Србије за 2019. годину („Службени гласник РС”, бр. 95/18 и 72/19) и члана 42. став 1. Закона о Влади („Службени гласник РС”, бр. 55/05, 71/05 ‒ исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О ИЗМЕНАМА И ДОПУНАМА УРЕДБЕ О УТВРЂИВАЊУ ПРОГРАМА ПОДРШКЕ МАЛИМ ПРЕДУЗЕЋИМА ЗА НАБАВКУ ОПРЕМЕ У 2019. ГОДИНИ

Члан 1.

У Уредби о утврђивању Програма подршке малим предузећима за набавку опреме у 2019. години („Службени гласник РС”, бр. 3/19 и 38/19), у називу после речи: „малим” додају се речи: „и средњим”.

У Програму подршке малим предузећима за набавку опреме у 2019. години, у називу после речи: „малим” додају се речи: „и средњим”.

У глави 1. ПРЕДМЕТ, став 1. мења се и гласи:

„Законом о буџету Републике Србије за 2019. годину („Службени гласник РС”, бр. 95/18 и 72/19), у оквиру Раздела 21 – Министарство привреде, Главa 21.0, Програм 1509 – Подстицаји развоју конкурентности привреде, Функција 410 – Општи економски и комерцијални послови и послови по питању рада, Пројекат 4002 – Подршка развоју предузетништва, Економска класификација 451 – Субвенције јавним нефинансијским предузећима и организацијама, опредељена су средства у износу од 2.900.000.000,00 динара, намењена за реализацију пројекта подршке развоју предузетништва. Од наведених средстава, 2.200.000.000,00 динара намењено је за спровођење Програма подршке малим и средњим предузећима за набавку опреме у 2019. години (у даљем тексту: програм).”

У глави 3. НАМЕНА СРЕДСТАВА, после става 1. додаје се нови став 2. који гласи:

„Такође средства се могу користити и за машине и опрему за унапређење енергетске ефикасности и еколошких аспеката сопствене производње.”

Досадашњи ст. 2 - 4. постају ст. 3 - 5.

У глави 5. ПРАВИЛА И ПОСТУПАК ДОДЕЛЕ БЕСПОВРАТНИХ СРЕДСТАВА ПО ПРОГРАМУ у одељку 5.1. Корисници бесповратних средстава, став 1. тачка 1) мења се и гласи:

„1) правна лица, регистрована у АПР као привредна друштва или задруге, која су разврстана на микро, мала и средња правна лица у складу са Законом о рачуноводству („Службени гласник РС”, бр. 62/13 и 30/18) према финансијским извештајима за 2017. годину, као и”.

У одељку 5.2. Услови које морају да испуне подносиоци пријаве за доделу бесповратних средстава, став 1. тачка 3) мења се и гласи:

„3) да нису разврстани као велико правно лице у складу са Законом о рачуноводству према финансијским извештајима за 2017. годину;”.

У ставу 1. тачка 7) мења се и гласи:

„7) да нису у групи повезаних лица у којој су неки од чланова велика правна лица;”.

Члан 2.

Ова уредба ступа на снагу наредног дана од дана објављивања у „Службеном гласнику Републике Србијеˮ.

05 Број: 110-10320/2019-1

У Београду, 22. октобра 2019. године

В Л А Д А

ПРВИ ПОТПРЕДСЕДНИК ВЛАДЕ

Ивица Дачић, с.р.